Alistair MacLeod

Alistair MacLeod, bet ganet d'an 20 a viz Gouere 1936 hag aet da Anaon d'an 20 a viz Ebrel 2014, a oa ur romantour kanadian, aozer istorioù berr ha kelenner skol-veur.
77 vloaz oa pan eas da Anaon. Lidet e voe e obidoù en iliz katolik St. Margaret of Scotland, e Broad Cove, Enez ar C'hab Breton, tost d'e di e Dunvegan Beziet eo bet er vered tost ma kousk rummadoù a vMacCleod.
Nerzh ha from a gaver en e skridoù. Taolenniñ a ra kaerded Enez ar C'hab Breton ha personelezh un darn vat eus hec'h annezidi stag ouzh o orin skosat hag o stourm evit liammañ amzer dremenet ag amzer-vremañ.
Priziet eo bet MacLeod evit resisted e c'herioù, from nerzhus e skridoù hag an implij a rae eus ur yezh eeun hag a seblante gwriziennet en un hengoun komzet.
Daoust da Alistair MacLeod bezañ brudet evel unan eus mistri an istorioù berr, e romant No Great Mischief, embannet e 1999, a voe dilennet da wellañ levr Aod Atlantel Kanada bet skrivet biskoazh.
Gounezet ez eus bet meur a briz gant ar romant ivez hag an International IMPAC Dublin Literary Award e 2001, peurgetket.
E 2000, e zaou levr istorioù berr The Lost Salt Gift of Blood (1976) hag As Birds Bring Forth the Sun and Other Stories (1986), a voe adembannet el levr Island: The Collected Stories. Keñveriañ a rae MacCleod e labour skrivagner ouzh seniñ an akordeoñs :
MacLeod a gelennas saozneg ha krouiñ lennegezh e-pad ouzhpenn tregont vloaz e Skol-veur Windsor, met distreiñ a rae bep hañv d'e di war Enez ar C'hab Breton ma skrivas an darn vrasañ eus e oberennoù.
En e rakskrid evit un dastumad arnodskridoù a-zivout oberennoù MacLeod e skriv an embannerez Irene Guilford :
Troet eo bet oberennoù Alistair MacLeod e meur a yezh, 17 da nebeutañ.
E brezhoneg e c'heller lenn un istor berrr,Clearances bet troet gant Kristian Braz hag embannet e niverenn 412 Al Liamm, Gwengolo-Here 2015.
E bennoberenn,No Great Mischief, lakaet e brezhoneg gant Kristian Braz ivez, a zo bet embannet gant Al Liamm e 2015 dindan an titl Tev ar gwad, tanav an dour.
Un teulfilm 88 munutenn anvet Reading Alistair MacLeod a voe savet diwar e benn e 2005 gant an National Film Board of Canada, sevenet gant Bill MacGillivray. Aterset eo bet ennañ MacLeod e-unan, e wreg Anita hag izili all eus e familh. Skrivagnerien vrudet evel Russell Banks, Colm Tóibín ha David Adams Richards a lenn arroudennoù hag a ro o soñj war e skridoù. Klevout a reer tammoù eus opera ar sonaozour Christopher Donison, Island, awenet gant unan eus istorioù berr McLeod.
Gounezet en deus ar Portia White Prize (Nova Scotia) e 2001. Ar priz a vez roet gant Proviñs Nova Scotia, evit enoriñ oberennoù arzel meur.
E 2003 e c'hounezas al Lannan Literary Award evit oberennoù a faltazi.
E 2008 e voe anvet da ofiser an Order of Canada hag ezel eus ar Royal Society of Canada.
E 2009 e resevas Alistair MacLeod ar PEN/Malamud Award digant ar PEN/Faulkner Foundation e Washington D. C. evit istorioù berr a faltazi, asambles gant Amy Hempel.
Resevet en deus ouzhpenn daouzek diplom a enor, en o-zouez a-berzh St. Francis Xavier University (Antigonish, Nova Scotia), Cape Breton University (Sydney, Nova Scotia), McGill University (Montréal, Québec) hag University of Prince Edward Island (Charlottetown, Prince Edward Island).